### Vazul, I. András
Vazul Géza fejedelem testvérének, Mihálynak a fia, születési ideje ismeretlen. A középkori források személyére vonatkozó híradásai számos ponton ellentmondásosak, több esetben felismerhető a szándékos torzítás nyoma. Elterjedt történetírói vélemény szerint Imre herceg halála (1031) után Vazul szembeszegült István döntésével, mely Pétert jelölte a trónörökösnek, s ezért a király a már addig is fogságban tartott Vazult megvakíttatta. Ezt követően Vazul sorsa ismeretlen, ismeretlen nevű feleségétől született fiai (Levente, András, Béla) külföldre menekültek. Görög eredetű nevének magyaros alakjaként használatos a Vászoly névváltozat is. ZSA I. András Vazul herceg középső fiaként 1015 körül született. Gyermekként előbb Cseh- és Lengyelországban, majd Oroszországban élt száműzetésben. Kijevben vette feleségül Anasztázia orosz hercegnőt, akitől két fia (Salamon, Dávid) és egy lánya (Adelhaid) született. 1060 végén halt meg az öccsével, Béla herceggel vívott harcok során szerzett sebei következtében. Az általa alapított tihanyi bencés apátságban temették el. ZSA