### hétmagyar, kabar, demográfiai növekedés
hétmagyar A kifejezést Anonymus tartotta fenn Hetumoger alakban; nála a honfoglalók hét vezérének közös elnevezése. Analógiák alapján (pl. onogur = "tíz ogur") bizonyosra vehető, hogy eredetileg a Magyar (Megyer) törzs vezetése alatt megszervezett hét törzset összefogó politikai alakulat, a magyar törzsszövetség neve volt. ZSA kabar A magyarokhoz még a kárpát-medencei honfoglalás előtt csatlakozó néptöredék, melyet kavar néven is emlegetnek. Az egyetlen részletesebb tudósítást VII. (Bíborbanszületett) Konstantin bizánci császár A birodalom kormányzásáról címen ismert munkája tartalmazza a kabarokról. E szerint az uralkodó ellen fellázadó kazárok voltak, akik felkelésük bukása után csatlakoztak három törzsükkel a magyarokhoz. A három törzsnek közös fejedelme volt, saját nyelvük mellett a magyarokét is beszélték, s hadjárat esetén ők helyezkedtek el a hadrend élén. A történetírásban e tudósítás értelmezésekor annak minden eleme vitatott, miként eltérőek a vélemények a kabarok későbbi sorsát, esetleges utódaikat illetően is. A 10. század közepe után az írott források nem említik őket, s régészeti hagyatékukat sem sikerült azonosítani. ZSA demográfiai növekedés A világ illetve egyes országok, területek lakosságának ugrásszerű növekedése. Bakos Ferenc: Idegen szavak és kifejezések szótára, Bp. 1976, 169. SGY