### Abu-Hámid, Idriszi, Kelet-Európa leírása
Abu-Hámid al-Garnáti (1080 körül -1170) Arab utazó, 1131 és 1153 között bejárta Kelet-Európa nagy részét, s az utazásain tapasztaltakat két munkában (A szívek ajándéka és a válogatott csodák könyve, Nyugat országai néhány csodájáról szóló világos beszámoló) foglalta össze. Az utóbbiakban bővebben foglalkozik az általa Unkuríjjának nevezett Magyarországgal, főként a basgirdok (magyarok) között élő muszlimok helyzetéről tudósítva. ZSA Idriszi (1100-1165) Szicíliai arab földrajztudós (Abu Abdallah Muhammad al-Idrisi). Cordobaban tanult, majd II. Roger szicíliai normann uralkodó udvarában élt. Itt készített el 1154-ben egy, az ismert világot bemutató 3,5x1,5 m nagyságú ezüstlapra vésett térképet, mely azonban 1160-ban megsemmisült. A világtérképhez készített leírás (A horizontok bebarangolása után vágyó mulatságának könyve) több kéziratban maradt fenn, melyek egyikéhez 69 térképlap tartozik. A munka magyar vonatkozású információi feltehetően itáliai kereskedőktől származnak, maga Idriszi, ismereteink szerint, nem járt Magyarországon. ZSA Kelet-Európa leírása Az 1308-ban készített mű (Descriptio Europae Orientalis) Magyarország mellett elsősorban a Balkán viszonyairól tájékoztat. A leírás szerzője ismeretlen; egyes feltevések szerint francia szerzetes lehetett, mások viszont az előbb István ifjabb királyt szolgáló, utóbb Franciaországban és Itáliában tevékenykedő Magyarországi Andrást (Andreas Hungarus) sejtik annak. ZSA