### királyi kamara
A kamara (camera) szó pénzügyi értelemben az uralkodó magánkincstárát, illetve a királyi pénzjövedelmek összességét jelölte. A kezdetben egyetlen (pénzverő)kamara mellé a 13. század második felében újakat szerveztek, s a helyi kamarák létesítése a 14. században folytatódott. A kamarák élén álló ispánok a király magánalkalmazottai, többnyire az ispánságot bérleti díj fejében elnyerő - a 13. század közepéig rendszerint izmaelita vagy zsidó, attól kezdve német vagy olasz - vállalkozók voltak. A királyi kamara hatáskörébe tartozó ügyek a király személyes rendelkezése alatt álltak, a királyi tanács csak kivételes esetekben (pl. az 1222. évi Aranybulla) foglalkozott velük. ZSA