### berni diptichon - 1253-1290
Feltehetőleg III. András király házioltára. A hársfából készült belső oltárszárnyak közepén a trónoló Krisztust és a keresztrefeszítés jelenetét ábrázoló jáspiskámeák láthatók. Körülöttük a mezőkre osztott keretben 44 miniatúra helyezkedik el. A jobb oldalon fent levő két középső alak Szent István és Szent Imre, illetve Szent László és Szent Erzsébet. A férfiak szakállasak, kinézetre egyformák; jelvényeik és viseletük is azonos: gyöngysorral körbevett glorióla, nyitott korona, arannyal átszőtt bíborszínű tunika, hímzett szegélyű kék palást. Jobb kezükben jogart tartanak. A mellképek mellett a baloldalon olvasható a nevük.A szentek sorában túlsúlyban vannak a Velencében különös tiszteletnek örvendő mártírok. A III. András özvegyének kincsei közül való házioltárt később Habsburg Ágnes örökölte és adományozta tovább. Bern, Historisches Museum KT