### altemplom, apszis, kórus
altemplom Emelt szentélyű templom szentély alatti tere (Pécs, Veszprém székesegyházai, Pannonhalma, Tihany, Tarnaszentmária templomai), főleg a román kori építészetben, de megtalálható az újkorban is. Többnyire az ereklyetisztelet helye. KT apszis A templom tengelyében álló, a szentélyhez csatlakozó félkör alaprajzú és félkupolával boltozott kisebb tér, átvitt értelemben maga a szentély. KT kórus A középkori templomban a papság és a schola meghatározott helye, általában a szentélyben. A szerzetesrendek helyszükségletéből eredt a nyújtott szentélyalaprajz. A kórus végén képezték ki az apszist. A román kori templom hajójától a kórust a szentélyrekesztő választotta el, amelynek maradványai hazánkban csak a pécsi székesegyház kőtári anyagában mutathatók ki. KT