### jáki apátsági templom -13. század eleje
A bencés apátságot Ják nemzetségbeli Márton alapította 1220 körül. Birtokai központjában, a falu közepén emelkedő dombra épült a Szent György tiszteletére emelt bencés apátsági templom, melyet 1256-ban Omodé győri püspök szentelt fel. A jáki templom a nemzetségi monostorok legszebb emléke. Alaprajzi elrendezése szerint háromhajós, kereszthajó nélküli bazilika, melynek hajói félköríves apszisokban zárultak Két torony díszíti a homlokzatot. Itt találjuk a leggazdagabb urasági karzatot, melyet valószínűleg kápolnának is használhatták. A belső gazdagítására szolgáltak a freskók is: a toronyaljban Mária halálát és Krisztust az apostolok között, míg a boltozat mezőiben az építtető családját ábrázolták. A főszentély falán látható Szent György-freskó egyben a főoltárképet is jelentette. A főhomlokzat közepén háromszög alakúan zárt építményben a főkapu helyezkedik el, rézsűs bélletét falpillérek közötti oszlopok díszítik. Meander szalag kereteli a kaput, míg a timpanonban Maiestas Domini domborműve volt. A kapuépítmény felső részén levő fülkében Krisztus és 12 apostolának álló alakja helyezkedik el. A figurák bő ruhába burkolva jelennek meg. A kapuelőépítmény és a homlokzat síkján Madonna, Sámson és az oroszlán harca látható. A szobrok közül az északi mellékszentély trónoló ifjú királyt ábrázoló domborműve, valamint a főszentély tövishúzó figurája vonja magára a figyelmet. A déli oldal egyszerűbb kiképzésű, hiszen itt állott a szerzetesek számára készült kolostor. Forrás: Dercsényi Dezső: Románkori építészet Magyarországon. Budapest, 1972, 196-197.