### magyar szentek zsolozsmái, Szent László zsolozsma
magyar szentek zsolozsmái A nemzeti szentek helyi kultuszához Magyarországon is mint Európában másutt új éneksorozatokat alkottak. Valószínűleg ezek a hazai szerzők legelső zeneművei, amelyek a mise néhány tételén kívül még inkább a zsolozsma keretein belül kínáltak teret az egyéni invenció kibontakoztatásához. Ez részben átvételt, részben átszövegezést, vagy átalakítást, részben pedig valóban új tételek komponálását jelentette. Alkalmazást jelentett, ha pl. egy már meglévő tételt (mondjuk egy sequentiát) alakítottak át másik énekké, vagy esetleg másik műfajjá. (Adaptáció pl. Szent Gellért antifónája a Codex Albensisben, amit Európában más-más szenthez kapcsolnak: fol. 50v.) Önálló kompozíciót jelentett viszont, ha az új szöveghez valóban friss, és önállóan kitalált dallamot társított az ismeretlen egyházi szerző, amint ezt a honi szentek kultuszában jópár esetben bizonyíthatjuk. Az első olyan éneksorozat, amely magyar zenészek tollából született, Szent István király szenttéavatása alkalmával készült antifónákból és responzóriumokból álló ciklus, az ezredforduló utáni gregorián ének újstílusú modorában. Már a Codex Albensisben három olyan antifónát találunk (köztük a már idézett Ave beate rex Stephane), amelyek valószínűleg a szentté avatás korában készültek. Ezek később is, az 1280 k. teljességében kiépülő énekciklus pillérei lesznek. Még azonban ez előtt a 12. század végefelé keletkezhetett (talán Váradon) Szent László király zsolozsmája, amely változatossága ellenére nem mutat olyan egységet, mint a tervszerűen felépített, és klasszikus tételeken nyugvó István-zsolozsma. Megalkotója lehet ugyanaz a klerikus (Elvinus), akit III. Béla Párizsba küldött, s aki éppen ez idő tájt Várad püspöke. A Szent Imre tiszteletére írott éneksorozatot viszont, annak ellenére, hogy több tétel esetében sikerült kimutatni a mintadallamokat (Szent Erzsébet offíciumából), már-már zeneszerzői kvalitásokkal rendelkező klerikus írhatta, valószínűleg ugyanabban a nagy alkotói hullámban, amelyben a Szent István zsolozsma is elnyerte végleges alakját. MJ Szent László zsolozsma László király tiszteletére, kultuszának ünnepléséhez költött éneksorozat (mise-, zsolozsmaciklus), amely költői-zenei sajátosságait tekintve a korabeli újstílusú szentviktori szekvenciaköltészet mintáihoz kapcsolódik. MJ