### bátmonostori és csempeszkopácsi templom
bátmonostori bencés apátsági templom -13. század első harmada A monostort Both bihari ispán (1192-93) kezdte építeni, egy 1198-as pápai oklevél szerint halála miatt ekkor nincs még befejezve. A monostor a tatárjáráskor elpusztult, s csak a 14. század közepén említik helyreállítását. A román stílusú építkezés befejezése s a római sírkőből faragott kaputimpanon domborműve is a 13. század első harmadára keltezhető. A háromkaréjos keretben a bizánci ikonográfia szabályai szerint térdeplő két donátor között Krisztus trónol. Zombori Múzeum (Sombor, Jugoszlávia). Forrás: Dercsényi Dezső: Románkori építészet Magyarországon. Budapest, 1972, 198. csempeszkopácsi Szent György-templom -13. század második harmada Falusi templom, mely két részletben épült. Téglalap alakú hajója félköríves apszisának elkészülte után néhány évvel később emelték tornyát, ahol különösen az ikerablakokat osztó oszlopok változatos díszítésű lábazatai figyelemre méltóak. A tűszerűen magas tornyot szélesebb hajó követi, majd alacsonyabb és keskenyebb félköríves apszis zárja. A toronyhoz csatlakozóan megtaláljuk benne a később épített urasági karzatot. Külön ékesség a déli kapu: kettős normann fűrészfog-sor kereteli a bélletes kaput, melynek oszlopfőjén a jáki templom Isten Báránya és sárkányos díszítése látható. Forrás: Dercsényi Dezső: Románkori építészet Magyarországon. Budapest, 1972, 198.