### földvár, ispáni vár
földvár Különböző jellegű és méretű földművekkel (sánccal, árokkal) védett lakóterület. Magyarországon az első földvárak a 10. század közepén, végén épültek. Miklós Zsuzsa nyomán Korai Magyar Történeti Lexikon (9-14. század). Főszerk.: Kristó Gyula. Akadémiai Kiadó, Budapest, 1994, 224. SGY ispáni vár Az ispánságok központjaiul szolgáló várak többsége faszerkezetes földsáncokkal és árkokkal megerősített építmény volt, kőfallal eredetileg csak néhányuk (pl. Esztergom, Veszprém) rendelkezett. A várak alacsony dombokon, fontosabb útvonalak mentén létesültek; területük viszonylag nagy (2-3 hektár). A régészeti feltárások és felmérések alapján két változat körvonalazódik: egy nagyobb alapterületű, szélesebb sáncú, korai (?) és egy kisebb, keskenyebb sáncú, későbbi (?) típus. Mind a típusok, mind az egyes várak keltezése rendkívül bizonytalan, s számos vita forrása. Az ispánsági várak többsége a 12-13. század folyamán elvesztette katonai jelentőségét, s a tatárjárást követően csak egy részük modernizálására került sor, a többit sorsára hagyták. ZSA