### II. Géza, Adalbert főúr, III. István
II. Géza A későbbi II. Béla király legidősebb fiaként született 1130-ban. 1146-ban vette feleségül a kijevi nagyfejedelem lányát, Eufrozinát, akitől négy fia (István, Béla, Géza, Árpád) és négy lánya (Erzsébet, Odola, Ilona, Mária) született. 1162. május 31-én halt meg; Székesfehérvárott temették el. ZSA Adalbert főúr Magyarországi előkelő, akit II. Géza király 1153 táján Szicíliába küldött követségbe II. Roger királyhoz. Mivel az út veszélyes volt, elindulása előtt végrendelkezett birtokairól, s azokat a pannonhalmi monostorra és saját rokonaira hagyta. A követjárást valószínűleg túlélte, s a végrendeletét megváltoztatta, mert a felsorolt birtokok hiányoznak a 13. századi pannonhalmi birtokjegyzékből, bár a monostor a 13. század elején a végrendeletről másolatot készíttetett. SzK III. István II. Géza király legidősebb fiaként született 1147-ben. Uralkodása elején rövid időre (1162-63) nagybátyjai elűzték trónjáról. 1166-ban kötött házasságot az osztrák herceg lányával, Ágnessel, akitől egy fia (Béla) született. 1172. március 4-én halt meg, Esztergomban temették el. ZSA