### neumaírás
A kottaírás korai, 9. századtól feltűnő változata (a neuma szó szerint: intés). Csupán a dallammozdulatot adja vissza, jelzi a fel- vagy lefelé lépést, a szöveg és dallam koordinációját, de vonalrendszer híján a pontos leolvasást nem teszi lehetővé. Emlékeztető jellegű tehát, mégis a hagyományőrző német területen a vonalrendszer bevezetése után is igen sokáig (a 14-15. századig) használatban maradt. Az in campo aperto (=nyílt mezőben) elrendezett neumákkal szemben az olvasható kottaírás felé vezető jelentős lépés az ún. diasztematikus (hangmagasság szerint térben elrendezett) írásmód. Európa egyes vidékeihez kapcsolódva a középkorban különböző neumaírások léteztek: francia, olasz, német stb. írásfajták. MJ