### dömösi Szent Margit társaskáptalani egyház -12. század eleje
Dömösön a 11. században királyi udvarház (curia) állt, melyhez templom vagy kápolna tartozott. A 14. századi krónikakompozíció szerint Álmos herceg a dukátustól való megfosztása után, 1107 körül Antiochiai Szent Margit tiszteletére társaskáptalant hozott létre, s a templom felszentelése alkalmából Kálmán király megölésére készült. A feltárások szerint a prépostság temploma félköríves apszissal záródó bazilikás elrendezésű volt, két kis mellékszentélyéből lépcső vezetett a háromhajós altemplomba. Legkorábbi emlékei lombardiai tanultságú mesterekre valló, durva faragású állatábrázolások, levelekkel-szalagfonatokkal díszített épületplasztikák. Későbbi időkből származik egy állatküzdelmet ábrázoló nagyméretű oszlopfő. Koszta László nyomán Korai Magyar Történeti Lexikon (9-14. század). Főszerk.: Kristó Gyula. Akadémiai Kiadó, Budapest, 1994, 172-173.