### aracsi sírkő, palmetta
aracsi sírkő -11. század Aracs (Araca, Jugoszlávia) bencés monostor kerengőjének padlóburkoló lapjaként felhasznált dombormű az ábrázolásból, a feliratból következtethetően a templom alapításának emlékére készült. Eredetileg a mainál mintegy kétszerte magasabb lehetett, és a szalagfonat alatt többalakos jelenet helyezkedett el (templomalapítás, donátorok?). A későbbi bevésett felirat az emlékek megrongálóit átkozza meg. Jelentős körülmény, hogy az emlékkő oldalait is faragványok díszítik (szalagfonat, kiterjesztett szárnyú sas, felszerszámozott ló), tehát szabadon állott. Ezek a 11. századi magyar emlékekhez kapcsolják a domborművet, melynek stílusa dalmáciai emlékekkel rokon. Magyar Nemzeti Galéria, Budapest (letétként a Magyar Nemzeti Múzeum állandó kiállításán) Forrás: Dercsényi Dezső: Románkori építészet Magyarországon. Budapest, 1972, 189. palmetta Növényi ornamentika; legyezőszerűen szétterülő vagy szív alakú pálmalevél vagy lótuszvirág stilizálása. Számtalan variációja lehet. Már az egyiptomiak, mezopotámiaiak és a görögök is alkalmazták. Bizánc díszítő motívumai között éppúgy megtalálható, mint a honfoglaló magyarok tarsolylemezein. A korai román kori építészet jellegzetes díszítő eleme, kőtáraink számos szép palmettás kőtöredéket őriznek egykori templomaink díszes kivitelének tanulságaiként, többnyire a 11. századból (Szekszárd, Esztergom, Székesfehérvár, Veszprém). KT